Käesolev kord on koostatud lähtudes Vihula valla põhimääruse § 6 p.1 ja 2.    1.Vihula valla sümboliteks on:  1) Vihula valla vapp ja lipp ning lipu viirg  2) Võsu aleviku vapp ja lipp ning lipu viirg.    2. Vihula valla vapp    Vihula valla vapiks on sinisel kilbil kaks kaldristina põimuvat kuldse ja hõbedase varda paari. Vapi etalonkujutis on toodud põhimääruse lisas mustvalgena.    3. Vihula valla lipp    Vihula valla lipuks on ruudukujuline vapilipp.  Kandelipu suurus on 105 x 105 cm. Lipu etalonkujutis on toodud põhimääruse lisas must-valgena.    4.Võsu aleviku vapp    Võsu aleviku vapi sinisel põhjal on üleval kuldne päike ja all kuldsed lained. Sinine värv vapil on Virumaa vapi taustavärv, mis näitab sellesse maakonda kuuluvust. Kuldne päike ja kuldsed lained rõhutavad paiga tähtsust suvekuurordina ning tähistavad ka merd ja liivaranda. Samas sümboliseerivad kujundid ja värvid vapil valgust ning usku tulevikku.    5. Võsu  aleviku lipp    Võsu aleviku lipp on valge ristkülik, mille vardapoolne osa on kolme mõõtühiku ulatuses sinine. Valge osa keskel on vapil kujutatud kuldne päike. Lipu alumises ääres on kolmekordne sinine lainejoon. Vardapoolse sinise osa peal on valged lainejoone pikendused. Lipu laiuse ja pikkuse suhe on 7:11, lipu normaalmõõtmed on 1050 x 1650 mm.      Vihula valla lipu ja Võsu aleviku lipu kasutamise kord    6. Vallalipp ja Võsu aleviku lipp on  heisatud alaliselt Vihula vallamaja ees.    7. Vihula valla ja Võsu aleviku lipu võivad heisata kõik vallakodanikud eramajadel, ettevõtted ja organisatsioonid oma hoonetel lipuhoidjasse või maapinnalt tõusvasse lipumasti. Heisatav lipp peab vastama käesoleva korra kirjeldusele, olema puhas ja terve.    8. Lipumasti kõrgus peab olema vähemalt kuus korda suurem lipu laiusest, seinalipuvarda pikkus aga ligikaudu kolm korda suurem lipu laiusest.    9. Heisatud lippudel jääb lipukanga  alumine serv maapinnast vähemalt kolme meetri kõrgusele.    10. Vihula valla ja Võsu aleviku lipp heisatakse riiklikel pühadel ning tähtpäevadel, rahvuspühadel (lipupäevadel) 1.maist kuni 30.septembrini (kaasa arvatud) kell 08.00 ja 1.oktoobrist kuni 30.aprillini (kaasa arvatud) kell 09.00 ning langetatakse päikeseloojangul, kuid mitte hiljem kui kell 22.00.Jaaniööl lippu ei langetata.    11. Vihula valla ja Võsu aleviku lipp heisatakse valla pidulikel sündmustel, perekondlikel  pidupäevadel 1.maist kuni 30.septembrini (kaasa arvatud) kell 08.00 ja 1.oktoobrist kuni 30.aprillini (kaasa arvatud) kell 09.00 ning langetatakse päikeseloojangul, kuid mitte hiljem kui kell 22.00.  Muude sündmuste puhul lipu heiskamise korralduse annab Vihula Vallavalitsus.    12. Vihula valla ja Võsu aleviku lipu heiskamisel leinalipuna kinnitatakse lipu ülemisse otsa 50-100 mm laiune must lint, mille mõlemad otsad ulatuvad kuni lipukanga alumise servani, või heisatakse lipp poolde lipumasti nii, et  lipu alumine äär on masti keskel.    13. Vihula valla ja Võsu aleviku lipu võib heisata üksi või koos Eesti riigilipuga. Üks lipp teist ei asenda. Valla ja aleviku lipu mõõtmed ei või koos riigilipu heiskamisega ületada riigilipu mõõtmeid.  Kui Võsu aleviku lipp heisatakse koos Eesti riigilipuga, asub riigilipp lipurivi tagant vaadatuna paremal, valla lipp keskel ja aleviku lipp vasakul.  Kui Vihula valla ja Võsu aleviku lipp heisatakse koos Eesti riigilipuga, mõne välisriigi lipuga  ning maakondade ja linnade-valdade lippudega, siis lipurivi tagant vaadates asetseb paremal Eesti riigilipp, sellest vasakul välisriikide lipud prantsuskeelsete riiginimede tähestikulises järjekorras, seejärel maakondade lipud maakondade tähestikulises järjekorras, seejärel linnade-valdade lipud linnade-valdade tähestikulises järjekorras, seejärel Vihula valla lipp ning Võsu aleviku lipp vasakul äärel. Lipud peavad olema ühelaiused, heisatud iga lipp eri lipuvardasse või masti ja samale kõrgusele. Lubatud on  heisata valla lipp koos mõne ettevõtte või organisatsiooni lipuga, milleks annab loa Vihula Vallavalitsus. Sellisel juhul asetseb ettevõtte või organisatsiooni lipp lipurivi tagant vaadates vasakul ääres.    14. Vihula valla ja Võsu aleviku lippu võib kasutada ka miitingutel, demonstratsioonidel, pidustustel, valla pidupäevadel, suhtlemisel teiste omavalitsusüksustega, samuti muudel avalikel üritustel.    15. Loa Vihula valla ja Võsu aleviku sümboolika kasutamiseks trükistel, meenetel,  vimplitel, kirjablankettidel jms. annab Vihula Vallavalitsus oma korraldusega.    16. Kasutamiskõlbmatuks muutunud valla lipp ja muu sümboolika kuulub sündsal viisil vallavalitsuse poolt hävitamisele. Otsustuse sümboolika kasutamiskõlbmatuse kohta võtab vastu vallavalitsus.      Vihula valla vapi ja Võsu aleviku vapi kasutamise kord.    17. Vihula valla vappi kasutatakse:  1) vallavolikogu, vallavolikogu kantselei, vallavalitsuse,  vallakantselei, vallavalitsuse ametite, Vihula valla allasutuste, samuti äriühingute, mille aktsiate või osatähtede ainuomanikuks on Vihula vald, pitsatitel ja dokumendiplankidel.  2) Vihula valla ürikutel, autasudel, meenetel ja ametimärkidel.  3) Vihula vallamajal, valla piiritähistel ning valla ameti- ja allasutuste hoonete siltidel.    18. Võsu aleviku vappi kasutatakse Võsu aleviku piiritähistel, meenetel.  Võsu aleviku vappi võivad kasutada Võsu aleviku asutused, ettevõtted ja  organisatsioonid ainult Vihula Vallavalitsuse korralduse alusel.    19. Juhtudel, mis ei ole toodud punktides 17 ja 18 võib Vihula valla vapi ja Võsu aleviku vapi kasutada üksnes vallavalitsuse loal.    20. Valla lipu viirg.  1) Lipu viirg on vallalipu värvides riba, mille pikkus on ½ lipumasti pikkusest.  2) Viirg võib lehvida kõigil päevadel, mis ei ole lipupäevad.